На основу члана 7. став 1. Закона о озакоњењу објеката (''Службени гласник РС'', број 96/2015) и члана 85. Статута општине Велика Плана (''Међуопштински службени лист општина Велика Плана и Смедеревска Паланка'', број 39/2008), на предлог Одсека грађевинске, саобраћајне и просветне инспекције Одељења за инспекцијске послове Општинске управе општине Велика Плана,

Начелник Општинске управе општине Велика Плана, донео је

**ПРОГРАМ**

**ПОПИСА НЕЗАКОНИТО ИЗГРАЂЕНИХ ОБЈЕКАТА**

**НА ТЕРИТОРИЈИ ОПШТИНЕ ВЕЛИКА ПЛАНА**

**I**

Овим програмом уређује се поступак вршења пописа незаконито изграђених објеката на територији општине Велика Плана, утврђују се пописне зоне и одређује динамика вршења пописа по утврђеним пописним зонама.

**II**

Попис незаконито изграђених објеката на територији општине Велика Плана спровешће Комисија за попис незаконито изграђених објеката на територији општине Велика Плана (у даљем тексту: Комисија), која има двадесет чланова.

Комисијом руководи и за њен рад је одговоран координатор Комисије.

Координатор Комисије је начелник Одељења за инспекцисјке послове Општинске управе општине Велика Плана, по службеној дужности.

Комисију образује начелник Општинске управе општине Велика Плана.

**III**

У циљу вршења пописа из тачке I овог програма, територија општине Велика Плана дели се на 12 пописних зона, и то:

-прва пописна зона, насељено место Велика Плана;

-друга пописна зона, насељено место Крњево;

-трећа пописна зона, насељено место Лозовик;

-четврта пописна зона, насељено место Марковац;

-пета пописна зона, насељено место Милошевац;

-шеста пописна зона, насељено место Доња Ливадица;

-седма пописна зона, насељено место Старо Село;

-осма пописна зона, насељено место Велико Орашје;

-девета пописна зона, насељено место Ново Село;

-десета пописна зона, насељено место Ракинац;

-једанаеста пописна зона, насељено место Трновче;

-дванаеста пописна зона, насељена места Радовање и Купусина.

**IV**

Поступак пописа отпочеће у року од осам дана од дана објављивања сателитског снимка територије Републике Србије из 2015. године на интернет страници министарства надлежног за послове грађевине.

Крајњи рок за завршетак пописа је 1. децембар 2016. године.

**V**

Попис незаконито изграђених објеката на територији општине Велика Плана спроводи се тако што се попис најпре врши у првој пописној зони.

Након завршетка пописа у првој пописној зони, попис се даље спроводи према редоследу пописних зона, према следећој динамици:

-прва пописна зона, у року од 93 дана од почетка пописа;

-друга пописна зона, у року од 39 дана од завршетка пописа у претходној зони;

-трећа пописна зона, у року од 36 дана од завршетка пописа у претходној зони;

-четврта пописна зона, у року од 30 дана од завршетка пописа у претходној зони;

-пета пописна зона, у року од 27 дана од завршетка пописа у претходној зони;

-шеста пописна зона, у року од 21 дана од завршетка пописа у претходној зони;

-седма пописна зона, у року од 18 дана од завршетка пописа у претходној зони;

-осма пописна зона, у року од 12 дана од завршетка пописа у претходној зони;

-девета пописна зона, у року од 9 дана од завршетка пописа у претходној зони;

-десета пописна зона, у року од 6 дана од завршетка пописа у претходној зони;

-једанаеста пописна зона, у року од 6 дана од завршетка пописа у претходној зони;

-дванаеста пописна зона, у року од 3 дана од завршетка пописа у претходној зони;

**VI**

Евидентирање незаконито изграђених објеката на територији општине Велика Плана врши се на обрасцу – Појединачни пописни лист за евидентирање незаконито изграђеног објекта (''Службени гласник РС'', број 102/2015).

**VII**

Овај програм објавити у ''Међуопштинском службеном листу општина Велика Плана и Смедеревска Паланка'' и на званичној интернет презентацији општине Велика Плана.

**Број:110-38/2015-III**

**У Великој Плани, 18.12.2015. године**

**ОПШТИНСКА УПРАВА**

**ОПШТИНЕ ВЕЛИКА ПЛАНА**

**НАЧЕЛНИК**

Владимир Станић